Гьаб вагIза цIалидал нилъер пикру буссуна Къудукьа Мусаласдаса хадур рахъарал магIарул гIалимзабаз-шагIирзабаз гьарурал гьебго тайпаялъул асаразде. Масала, ГIаймакиса Абубакарил буго гьединабго 13 вагIза. Гьединалго вагIзаби ратула Кудалиса ХIасанил, Миякьоса ГIадул ва ГIумархIажи-Зияудинил, Гьидалъа Удуратил ва цойгидазулги. Къудукьесул гьеб вагIзаялъ цIакъ кIудияб асар гьабун батизе ккола хасго Инхоса ГIалихIажиясе. Гьесул, ГIалихIажияс жинцаго абухъе, «туркигун кечIалдасан данде гьабураб назму-вагIзаялда» ратула Мусаласул гьаб нилъеца бицен гьабулеб бугеб вагIза ракIалде щвезарулел мухъал.